題仙都山二首  其一
作者：曾會
朝代：宋

paragraphs: 時常展畫圖，今喜到仙都。
盡得煙霞景，方知手筆粗。
擎天成一柱，鎮地出三吳。
苔片封車轍，蓮香泛鼎湖。
占風來海國，迎日上雲衢。
似筍千尋直，如藍四面鋪。
秀能通造化，高豈礙摶扶。
雷雨生巖竇，星辰遶藥爐。
金華慚叱石，玉女望投壺。
觀古壇尤在，碑荒字半無。
未曾迷阮肇，何倦醉麻姑。
塵外標名異，空中立影孤。
笑秦銘泰嶽，嫌舜葬蒼梧。
夏月風長滿，秋霜草不枯。
步虛吟羽客，滴翠濕樵夫。
獨稱瀛洲侶，吟看典郡符。